जो अपने मन में वैर की भावना रखता है, वह जगत में अपने वैरी उत्पन्न करता है। जो प्रेम के संकल्प करता है, वह प्रेमियों की संख्या बढ़ाता है। जो भोगों में मन लगाता है, भोगों में रचा-पचा रहता है, वह लोगों में भोगासक्ति बढ़ाता है। जिसके मन में शूरता है, वह शूरता का वातावरण उत्पन्न करता है। जो कायर है, वह कायरता फैलाता है। जो भक्त है, वह भक्ति का प्रसार करता है। जो अभक्त है वह नास्तिकता फैलाता है। जो भय से काँपता है, वह आसपास भय के वातावरण का विस्तार करता है। जो निर्भय है, वह सबको निर्भय बनाता है। जो सुखी है, वह जगत को सुखी करता है। जो दिन-रात शोक, दुःख और विषाद में डूबा रहता है, वह सबको ये ही चीजें देता है और जो भगवान से प्रेम करता है, वह भगवत प्रेमियों की संख्या बढ़ाता है। इसी प्रकार जो व्यक्ति हमेशा खुश या प्रसन्न रहता है, वह सदैव दूसरों को भी प्रसन्न रखने की कोशिश करता है। यह सर्वविदित है कि जिसके पास जो चीज होती है, उसी को वह दूसरों को देता है।